**Informatīvais ziņojums**

**par Eiropas Savienības Tieslietu un iekšlietu ministru padomes sanāksmi 2018. gada 11.-12. oktobrī**

**I. Eiropas Savienības Tieslietu un iekšlietu ministru padomes sanāksmes darba kārtība**

2018. gada 11.-12. oktobrī Luksemburgā notiks kārtējā Eiropas Savienības (turpmāk – ES) Tieslietu un iekšlietu ministru padomes (turpmāk – Padome) sanāksme. Sanāksmes darba kārtībā ir iekļauti šādi iekšlietu jomas jautājumi:

* *Regula, ar ko groza Regulu par Eiropas robežu un krasta apsardzi*

Eiropas Aģentūra operatīvās sadarbības vadībai (turpmāk – Aģentūra) pie Eiropas Savienības (turpmāk – ES) dalībvalstu ārējām robežām FRONTEX ir izveidota saskaņā ar Padomes 2004. gada 26. oktobra Regulu (EK) Nr. 2007/2004.

Ņemot vērā nepieciešamību nodrošināt Eiropas integrēto robežu pārvaldību pie ārējām robežām ar nolūku efektīvi kontrolēt to šķērsošanu, stiprināt pārvaldību un aizsargāt Šengenas telpu bez iekšējām robežām, kā arī nepieciešamību veikt pasākumus, lai nodrošinātos nākotnē pret nekontrolējamu personu plūsmu pāri ES robežām 2016. gada 14. septembrī stājās spēkā Eiropas Parlamenta un Padomes Regula (EK) Nr. 2016/1624 par Eiropas Robežu un krasta apsardzi un ar ko groza Eiropas Parlamenta un Padomes Regulu (ES) 2016/399 un ar ko atceļ Eiropas Parlamenta un Padomes Regulu (EK) Nr. 863/2007, Padomes Regulu (EK) Nr. 2007/2004 un Padomes Lēmumu 2005/267/EK, paplašinot Aģentūras mandātu atgriešanas jomā, robežu pārvaldības trūkumu novēršanā un atbalsta sniegšanā dalībvalstīm.

2018. gada 28. jūnija sanāksmē Eiropadome aicināja turpināt ES ārējo robežu kontroles stiprināšanu, piešķirot plašākas pilnvaras un palielinot Aģentūras resursus, kā arī veicinot tās sadarbību ar trešajām valstīm.

2018. gada 12. septembrī Eiropas Komisija nāca klajā ar jauno priekšlikumu Regulai par Eiropas Robežu un krasta apsardzi un ar ko atceļ Padomes Vienoto rīcību Nr. 98/700/TI, Eiropas Parlamenta un Padomes regulu (ES) Nr. 1052/2013 un Eiropas Parlamenta un Padomes regulu (ES) Nr. 2016/1624.

Jaunā regula paredz:

* līdz 2020. gadam izveidot pastāvīgu 10 000 cilvēku operatīvo korpusu ar savu aprīkojumu. Saskaņā ar priekšlikuma 3. un 4. pielikumu 2020. gadā Latvijai būs jānodrošina 30 eksperti ilgtermiņā un 140 eksperti īstermiņā darbam Aģentūrā;
* piešķirt Aģentūras pastāvīgajiem darbiniekiem izpildvaras funkcijas un plašākas atbalsta funkcijas dalībvalstīm atgriešanas procedūras īstenošanai, neskarot dalībvalstu kompetenci atgriešanas lēmumu pieņemšanā;
* veidot ciešu sadarbību starp Aģentūras un ES Patvēruma aģentūru (turpmāk – Patvēruma aģentūra);
* pastiprināt Aģentūras sadarbību ar trešajām valstīm, paredzot iespēju uzsākt kopīgas operācijas un izvietot personālu tajās;
* piešķirt Aģentūras darbībai lielākus finanšu līdzekļus – lai finansētu jaunos pienākumus, t.sk., nodrošinātu Aģentūras darbinieku un operatīvā korpusa apmācības mācību iestādēs, balstoties uz sadarbību ar atsevišķām dalībvalstīm, 2019. un 2020. gadā papildus esošajam budžetam nepieciešami 577,5 milj. eiro pašreizējās daudzgadu finanšu shēmas ietvaros. Kopējās izmaksas periodam no 2019. līdz 2020. gadam plānotas 1,22 miljardu eiro apmērā, savukārt nākamajam ES daudzgadu budžetam periodā no 2021. līdz 2027. gadam – 11,27 miljardi eiro.

Jaunā regula paredz arī tajā iekļaut līdz šim divus atsevišķus regulējumus:

* Eiropas Robežu uzraudzības sistēmas (turpmāk – EUROSUR) darbības jomas paplašināšana un stiprināšana:
	+ iekļaujot robežu kontroles punktu novērošanu un gaisa robežu uzraudzību, ko šobrīd dalībvalstis veic brīvprātīgi,
	+ veicinot izpratni par situāciju, risku analīzes, novēršanas un reaģēšanas procedūru,
	+ ar valsts koordinācijas centru starpniecību uzlabojot informācijas apmaiņu starp dalībvalstīm, trešajām valstīm un Aģentūru;
* FADO sistēmas pārņemšana Aģentūras pārziņā, lai pielāgotu to esošajiem un iespējamajiem izaicinājumiem.

Lai Aģentūra varētu pilnvērtīgi nodrošināt nepieciešamo atbalstu dalībvalstīm un stiprinātu starpaģentūru sadarbību, it īpaši kontekstā ar migrācijas pārvaldības atbalsta vienību nosūtīšanu uz konkrēto dalībvalsti, 2018. gada 12. septembrī Eiropas Komisija nāca klajā arī ar grozītu priekšlikumu regulai par Patvēruma aģentūru, kas papildina iepriekšējo priekšlikumu, nodrošinot Patvēruma aģentūru ar nepieciešamo mandātu.

Grozīts priekšlikums ietver šādus galvenos elementus:

* **tehniskais un operatīvais atbalsts patvēruma procedūrās: Patvēruma a**ģentūras patvēruma atbalsta vienības pēc dalībvalstu pieprasījuma nodrošinās pilnu atbalsta pasākumu klāstu, arī izpildot visu patvēruma procedūras administratīvo posmu, taču atstājot gala lēmumu pieņemšanu dalībvalstu kompetencē;
* **kopīgās ES migrācijas pārvaldības atbalsta vienības** vajadzības gadījumā un pēc pieprasījuma atbalstīs dalībvalstis, arī uz robežām, karstajos punktos un kontrolētajos centros. Šīs grupas sastāvēs no ES aģentūru, tai skaitā Aģentūras, Patvēruma aģentūras un Eiropola, ekspertiem, un tās koordinēs Eiropas Komisija. Šīs grupas uzņēmējas dalībvalsts pārziņā varēs pildīt visus uzdevumus, kas saistīti ar personu uzņemšanu un izvērtēšanu, vai tām ir patiesi nepieciešama starptautiskā aizsardzība, un veiks patvēruma piešķiršanas un atgriešanas procedūras;
* **lielāki finanšu līdzekļi:** lai nodrošinātu, ka Patvēruma aģentūra var veikt savus paplašinātos uzdevumus, Eiropas Komisija ierosina tai piešķirt 321 miljona EUR budžetu 2019.-2020. gada periodam un 1,25 miljardu EUR budžetu 2021.-2027. gada periodam.

Sanāksmē plānota ministru politiska diskusija par jaunajiem Eiropas Komisijas priekšlikumiem. Dalībai sanāksmē par katru jauno priekšlikumu sagatavota nacionālā pozīcija.

* *Atgriešanas direktīva*

Eiropas Parlamenta un Padomes direktīva 2008/115/EK par kopīgiem standartiem un procedūrām dalībvalstīs attiecībā uz to trešo valstu valstspiederīgo atgriešanu, kas dalībvalstī uzturas nelikumīgi, tika apstiprināta 2008. gadā (turpmāk – Atgriešanas direktīva), tās praktiskās ieviešanas termiņu paredzot divus gadus.

2018. gada 28. jūnija Eiropadomes sanāksmē dalībvalstis bija vienisprātis, ka līdzšinējie pūliņi veicināt direktīvas piemērošanu tomēr nav nesuši gaidītos rezultātus, tāpēc ir nepieciešams izstrādāt vēl efektīvāku un saskaņotāku ES atgriešanas politiku.

2018. gada 12. septembrī Eiropas Komisija nāca klajā ar priekšlikumu Atgriešanas direktīvas pārskatīšanai.

Priekšlikums ietver šādus galvenos elementus:

* **jaunas, paātrinātas robežprocedūras:** personām, kuru patvēruma pieteikumi ir noraidīti robežprocedūru laikā, piemēros vienkāršotas atgriešanas procedūras, lai nodrošinātu, ka atgriešanas lēmumus var ātri pieņemt un pilnībā izpildīt pie ES ārējām robežām, arī kontrolētajos centros;
* **skaidras procedūras un noteikumi, lai novērstu ļaunprātīgu rīcību:**atgriešanas lēmumi būs jāizdod nekavējoties pēc vai līdz ar lēmumu, ar kuru tiek izbeigta legāla uzturēšanās;
* **efektīvāka brīvprātīgā atgriešana:** lai veicinātu brīvprātīgu atgriešanu un pastiprinātu finansiālu un praktisku atbalstu, dalībvalstīm būs jāizveido brīvprātīgas atgriešanas programmas, jāuzlabo palīdzība atgriežamajām personām, tai skaitā viņu reintegrācijai izcelsmes valstī;
* **skaidri, saskaņoti noteikumi par aizturēšanu: tiks izstrādāti** vienoti kritēriji, pēc kuriem noteikt bēgšanas iespējamību, palīdzēs nodrošināt efektīvāku aizturēšanas izmantošanu atgriešanas procedūrās, paredzēta iespēja aizturēt personas, par kurām jāpieņem atgriešanas lēmums, ja tās apdraud sabiedrisko kārtību vai valsts drošību;
* **pienākums sadarboties**: priekšlikums paredz trešās valsts pilsoņa pienākumu sadarboties ar kompetentajām iestādēm.

**Sanāksmē plānota ministru politiska diskusija par Eiropas Komisijas jauno priekšlikumu. Dalībai sanāksmē sagatavota nacionālā pozīcija.**

Līdztekus šiem jautājumiem ministri tiks informēti par panākto progresu diskusijās par KEPS reformu, jaunajiem priekšlikumiem iekšlietu jomā daudzgadu finanšu shēmas kontekstā, kā arī iepazīstināti ar aktuālo situāciju migrācijas jomā.

**II. Latvijas delegācija**

Latvijas delegāciju Padomes sanāksmes laikā vadīs iekšlietu ministrs Rihards Kozlovskis.

Iekšlietu ministrs Rihards Kozlovskis

05.10.2018. 11:24

1029

Eiropas lietu un starptautiskās sadarbības departamenta

Eiropas lietu nodaļas vadītāja

I.Muceniece, 67219170

iveta.muceniece@iem.gov.lv